
	Η ευτυχία είναι δικαίωμα
της Λίας Δελφίνη

παρουσίαση

Την Πέμπτη 22 Νοεμβρίου 2018 πραγματοποιήθηκε στο Σπίτι της Κύπρου, με τη στήριξη των Πολιτιστικών Υπηρεσιών του Υπουργείου Παιδείας και Πολιτισμού, η παρουσίαση του βιβλίου της Λίας Δελφίνη «Η ευτυχία είναι δικαίωμα».
«Ένα έργο με πολλές πραγματικότητες που άπτονται κοινωνικών, συναισθηματικών, ερωτικών, οικονομικών, πολιτικών, οικογενειακών και ιστορικών δεδομένων της εποχής» επεσήμανε στον χαιρετισμό του ο εκδότη κ. Χάρης Κυριακίδης, τον οποίο διάβασε ο κ. Στέλιος Χαραλάμπους.
Τον χαιρετισμό του τ. Α' Λειτουργού Εκπαίδευσης κ. Χρίστου Κολιού μετέφερε η κ. Πόλα Κιτρομηλίδου, στον οποίο ανέφερε ότι «το κείμενο είναι προικισμένο, με πολλά χαρίσματα που ελκύουν και συγκινούν τον αναγνώστη, ενώ ο πλούτος και η διαύγεια της γλώσσας προσδίδει στο αφήγημα μια ξεχωριστή ομορφιά».
Για το βιβλίο και τη συγγραφέα μίλησε ο φιλόλογος, συγγραφέας, μελετητής Δρ. Γιώργος Κιτρομηλίδης. Με αναφορές στο περιεχόμενο του αφηγήματος ο ομιλητής παρουσίασε το βιβλίο με ευσύνοπτο τρόπο υπογραμμίζοντας ότι «είναι γραμμένο με ειλικρίνεια, αμεσότητα και με εξομολογητική διάθεση, με τόλμη και ρεαλισμό, χωρίς να ωραιοποιούνται τα γεγονότα και οι καταστάσεις». Ολοκληρώνοντας την εισήγησή του ο κ. Κιτρομηλίδης πρόσθεσε ότι το βιβλίο αποτελεί ένα καλογραμμένο αφήγημα που διαβάζεται άνετα και ευχάριστα, κρατώντας αμείωτο το ενδιαφέρον του αναγνώστη.
Αποσπάσματα από το βιβλίο διάβασαν η Αγνή Χαραλάμπους, η Καρολίνα Παναγιώτου  και η συγγραφέας.
Η εκδήλωση ολοκληρώθηκε με την αντιφώνηση της Λίας Δελφίνη η οποία μίλησε για την περιπέτεια συγγραφής του βιβλίου που, όπως είπε, αποτελεί «μαρτυρία μιας εποχής και κληρονομιά για τους νεότερους». Ευχαρίστησε θερμά όλους όσοι συνέβαλαν στη διοργάνωση της εκδήλωσης και ιδιαίτερα εκείνους που την ενθάρρυναν και βοήθησαν να ολοκληρωθεί η έκδοση του βιβλίου.

